लोकपाल पर सोनिया, राहुल ने साधा भाजपा पर निशाना  
सोनिया और राहुल गांधी ने विपक्षी दल पर इस मुद्दे पर अपनी प्रतिबद्धता से पलटने का आरोप लगाया वहीं भाजपा ने भी कांग्रेस को जिम्मेदार ठहराया।
लोकपाल को संवैधानिक दर्जा नहीं मिलने के मुद्दे पर कांग्रेस और भाजपा के बीच आरोप-प्रत्यारोप का दौर रहा। सोनिया और राहुल गांधी ने विपक्षी दल पर इस मुद्दे पर अपनी प्रतिबद्धता से पलटने का आरोप लगाया वहीं भाजपा ने भी कांग्रेस को जिम्मेदार ठहराया।  भाजपा ने कांग्रेस नेतृत्व पर निशाना साधते हुए कहा कि लोकसभा में संविधान संशोधन को पारित करने के लिए जरूरी सदस्यों को जुटाने में सरकार असमर्थ रही।  लोकसभा में नेता प्रतिपक्ष सुषमा स्वराज ने कहा, हम यहां राहुल का सपना पूरा करने नहीं आए। राहुल गांधी ने लोकसभा में लोकपाल को संवैधानिक दर्जा देने की आकांक्षा व्यक्त की थी।  विधेयक पर संविधान संशोधन प्रस्ताव पारित नहीं होने से सरकार की किरकिरी पर कांग्रेस अध्यक्ष सोनिया गांधी ने कहा कि भाजपा ने संसद की स्थाई समिति में विचार-विमर्श के दौरान लोकपाल को संवैधानिक दर्जा देने की प्रतिबद्धता जताई थी।  सोनिया ने कहा, लेकिन कल हमने उनका असली चेहरा देखा। हम लोकपाल विधेयक को मजबूती देना चाहते थे लेकिन वे ऐसा नहीं चाहते थे और उन्होंने इसके खिलाफ मतदान किया। सोनिया के सुर में सुर मिलाते हुए पार्टी महासचिव राहुल ने लोकसभा में संप्रग की इस हार पर लालकृष्ण आडवाणी और सुषमा को जिम्मेदार ठहराया।